b'\n_START_ARTICLE_\nFlorica Duma\n_START_SECTION_\nBiografie\n_START_PARAGRAPH_\nN\xc4\x83scut\xc4\x83 la 9 decembrie 1946, \xc3\xaen C\xc4\x83r\xc4\x83nzel, jude\xc8\x9bul Bihor, Florica Duma a fost atras\xc4\x83 de mic\xc4\x83 de muzica popular\xc4\x83, \xc3\xaencep\xc3\xa2nd s\xc4\x83 c\xc3\xa2nte de la doar 9 ani. La v\xc3\xa2rsta de 12 ani a ob\xc8\x9binut primul ei premiu \xc3\xaen cadrul unui concurs organizat la \xc8\x98tei._NEWLINE_Ulterior, \xc3\xaempreun\xc4\x83 cu ansamblurile artistice de amatori din Bihor a participat la multe turnee peste hotare, dar a avut \xc8\x99i numeroase prezen\xc8\x9be pe scenele din Rom\xc3\xa2nia, bucur\xc3\xa2ndu-se de succes._NEWLINE_\xc3\x8en anii \'80, a terminat Facultatea de \xc8\x98tiin\xc8\x9be Economice la Universitatea din Timi\xc8\x99oara. Apoi a profesat ca economist \xc8\x99i s-a stabilit \xc3\xaen Oradea, dar nu a rupt niciodat\xc4\x83 leg\xc4\x83tur\xc4\x83 cu zona natal\xc4\x83._NEWLINE_Florica Duma \xc8\x99i-a lansat primul disc \xc3\xaen 1970, la v\xc3\xa2rsta de 24 de ani; au urmat alte cinci discuri \xc3\xaenregistrate la Electrecord. De-a lungul timpului a cules \xc8\x99i interpretat peste 150 de melodii populare autentice. A cultivat doina cea \xe2\x80\x9et\xc4\x83r\xc4\x83g\xc4\x83nat\xc4\x83\xe2\x80\x9d, dar \xc8\x99i c\xc3\xa2ntecele de joc, nunt\xc4\x83 \xc8\x99i jale. Veselia \xc8\x99i stilul s\xc4\x83u inconfundabil cu triluri ce par s\xc4\x83 se substituie fluierului sau viorii a fost apreciat at\xc4\x83t de public c\xc3\xa2t \xc8\x99i de speciali\xc8\x99ti.\xc2\xa0S-a spus despre ea c\xc4\x83 \xe2\x80\x9ea transformat chiuitul \xc3\xaen art\xc4\x83\xe2\x80\x9d._NEWLINE_Cea mai cunoscut\xc4\x83 \xc8\x99i apreciat\xc4\x83 melodie din repertoriul Floric\xc4\x83i Duma este "Lic\xc4\x83 S\xc4\x83m\xc4\x83d\xc4\x83u", inspirat\xc4\x83 din nuvela Moara cu noroc, scris\xc4\x83 de Ioan Slavici. Alte piese din repertoriul ei sunt: "Bate tare pintenii", "Arunca-m-a\xc8\x99 arunca", "Dac\xc4\x83 ai noroc \xc8\x99i soart\xc4\x83", "C\xc3\xa2ntec de nunt\xc4\x83", "Ei hai na\xc8\x99ule", "Sus opinca dac\xc4\x83 po\xc8\x9bi", "Bun\xc4\x83 diminea\xc8\x9ba nan\xc4\x83", "Om bogat \xc8\x99i om s\xc4\x83rac", "Descunun\xc4\x83-m\xc4\x83 p\xc4\x83rinte", " Tulai Doamne, Todorut", "Am plecat cu clisa-n strai\xc8\x9b\xc4\x83"._NEWLINE_Artista spunea: \xe2\x80\x9ePrietenii mei sunt spectatorii. Pe scen\xc4\x83 sunt \xc3\xaen al nou\xc4\x83lea cer. Publicul pentru mine este al doilea Dumnezeu\xe2\x80\x9d. Florica Duma, Florica Ungur \xc8\x99i Florica Bradu erau cunoscute de iubitorii muzicii populare rom\xc3\xa2ne\xc8\x99ti ca fiind \xe2\x80\x9eCele trei Florici ale Bihorului\xe2\x80\x9d._NEWLINE_A decedat la 9 mai 2017, \xc3\xaen v\xc3\xa2rst\xc4\x83 de 70 de ani, din cauza unei boli nemiloase.'